Diari Oficial de la Generalitat Valenciana


Sumari del DOGV 6556, del 01-07-2011 (2011/7562)

RESOLUCIÓ de 2 de juny de 2011, de la Secretaria Autonòmica d'Educació, per la qual s'establix la Carta de Bones Pràctiques de la Inspecció d'Educació de la Comunitat Valenciana.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   6556

Data del DOGV
:   01-07-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/7562


Data del document
:   02-06-2011

Organisme emissor
:   Conselleria d'Educació

Tipus de document
:   Resolució

Descriptors 

:   * inspecció escolar
    * deontologia professional
    * legislació
    * secret professional

RESOLUCIÓ de 2 de juny de 2011, de la Secretaria Autonòmica d'Educació, per la qual s'establix la Carta de Bones Pràctiques de la Inspecció d'Educació de la Comunitat Valenciana. [2011/7562]  
La Llei 7/2007, de 12 d'abril, de l'Estatut Bàsic de l'Empleat Públic, establix, per primera vegada en la legislació espanyola, una regulació general dels deures bàsics dels empleats públics, que constituïx un autèntic codi de conducta, fundat en principis etico-professionals.  
  
La Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, en el seu capítol IV regula els deures, el codi de conducta i el règim d'incompatibilitats dels funcionaris de la Generalitat Valenciana, i en la disposició addicional tretze conferix a l'administració de la Generalitat la competència per a impulsar l'elaboració d'un codi de bones pràctiques en la gestió dels servicis.  
  
El punt 12 de l'article únic de la Llei 1/2002, de modificació de la Llei 5/1983, del Consell, establix que «els secretaris autonòmics, [...] pel que fa a organització interna dels seus servicis, podran dictar instruccions i ordes de servici».  
El codi de conducta que es perfila en les lleis esmentades, i la possibilitat que la legislació valenciana conferix a l'administració, i concretament a la Secretaria Autonòmica d'Educació, d'adaptar, en forma d'elenc de bones pràctiques, l'esmentat codi per a cada servici administratiu, proporcionen el marc de referència per al desenrotllament d'un repertori de bones pràctiques específic de la Inspecció d'Educació.   
  
A este respecte, les instruccions de 8, 9 i 10 de juliol de 2009 de la Secretaria Autonòmica d'Educació, sobre el funcionament del Servici Central d'Inspecció Educativa i de la Inspecció Territorial d'Educació en les diverses direccions territorials, establix una relació d'actuacions i responsabilitats dels esmentats servicis, sobre la base de requeriments generals d'eficàcia i funcionalitat, i de principis d'ètica professional i administrativa.  
Estos antecedents normatius configuren una deontologia de l'inspector d'Educació que pot ser establida expressament. Als efectes d'esta resolució, es considera deontologia l'aplicació dels principis ètics generals a l'activitat professional dels inspectors d'Educació, i entre estos principis s'inclou el requeriment d'exercir l'esmentada activitat amb suficient eficiència i competència tecnicoadministrativa.   
La deontologia, en el seu vessant pràctic, també és el bon fer que aconseguix resultats òptims. En este sentit, els codis de bones pràctiques permeten establir estàndards i indicadors sobre els deures i obligacions professionals i ètiques, amb una doble finalitat:   
1. Establir criteris tecnicoadministratius que permeten operativitzar i aconseguir eficàcia en l'exercici de l'activitat inspectora.  
2. Proporcionar orientacions ètiques generals per a l'exercici de la funció inspectora.   
En un moment en què la societat demanda una regeneració ètica dels servidors públics, pareix molt oportú l'establiment d'una carta de bones pràctiques que oriente el desenrotllament de la funció inspectora en l'àmbit educatiu, de manera que siga possible donar una resposta satisfactòria a esta expectativa social.  
  
Atés el que s'ha exposat anteriorment, esta Secretaria Autonòmica ha resolt establir la Carta de Bones Pràctiques de la Inspecció d'Educació, en els termes que s'expressen en l'annex I, a fi que les seues indicacions siguen observades pels inspectors d'Educació de la Comunitat Valenciana.   
  
València, 2 de juny de 2011.- La secretària autonòmica d'Educació: Concepción Gómez Ocaña.  
  
  
  
  
  
  
Annex I  
  
Carta de Bones Pràctiques de la Inspecció d'Educació   
de la Comunitat Valenciana  
  
Els inspectors d'Educació han de posar de manifest, en l'exercici de la seua professió, una conducta caracteritzada per:  
Competència tècnica específica. Han de posseir coneixements administratius, pedagògics, organitzatius, tecnològics i normatius suficients, així com el coneixement i l'experiència directa de la realitat educativa.   
Voluntat d'empatia i de servici. Establir relacions de proximitat amb els actors de l'educació; així, ha de ser un bon comunicador, afable, solidari, honrat, obert, eficaç, amb disposició d'escoltar i fiable. Igualment, ha de posseir esperit de superació i innovació, i una certa capacitat de lideratge.   
  
Responsabilitat administrativa. L'inspector d'Educació ha de desenrotllar sempre la seua actuació administrativa amb l'objectiu de complir i fer complir les lleis i normes vigents dins del marc educatiu.  
  
Probitat i esperit cívic. La peculiar funció social dels docents els ha conferit, tradicionalment i de manera tàcita, la responsabilitat de ser models socials de conducta cívica caracteritzada per la integritat i la rectitud. Els inspectors d'Educació, que tenen entre les seues funcions la de supervisar l'exercici professional del professorat, estarien obligats doblement a encarnar eixe model d'excel·lència ètica.   
  
1) Bones pràctiques de caràcter general  
  
1.1. Principis i valors. Els inspectors d'Educació han d'actuar atenint-se als valors universals de solidaritat integritat, neutralitat ideològica, responsabilitat, imparcialitat, discreció, dedicació, tracte respectuós, sinceritat, austeritat, disponibilitat i professionalitat. Han de garantir i promoure el respecte als drets humans dins de la comunitat educativa.  
1.2. Atenció a l'interés general. Des de la més estricta imparcialitat, dirigiran el seu treball a l'atenció dels interessos generals dels ciutadans.   
1.3. Diligència. Els inspectors d'Educació han d'exercir amb eficiència, agilitat i promptitud les tasques que tinguen encomanades.  
1.4. Tracte no discriminatori. En la seua actuació professional evitaran tota discriminació per raó de conviccions religioses, morals o ideològiques, origen ètnic, nacionalitat, gènere, discapacitat, orientació sexual, edat o qualsevol altra circumstància social o personal.   
1.5. Abstenció d'actuar. En els assumptes on tinguen algun interés personal, siga este directe o indirecte, els inspectors d'Educació evitaran actuar. Igualment evitaran desenrotllar actuacions privades que comporten interessos que puguen entrar en col·lisió amb els derivats de la seua funció pública.  
1.6. Integritat professional. S'abstindran d'acceptar excepcions, avantatges o tracte de favor.   
  
1.7. Eficiència. L'actuació dels inspectors d'Educació ha de caracteritzar-se per l'eficàcia i l'economia de mitjans.   
1.8. Autonomia professional. L'actuació professional de l'inspector d'Educació s'exercix des de l'autonomia i independència professionals.  
1.9. Qualificació tecnicocientífica. L'autoritat professional de l'inspector d'Educació es fonamenta en la superior capacitació i qualificació per a les tasques que exercix. Per això, es requerix que estiga tècnicament i científicament preparat en la utilització d'instruments, mètodes, tècniques i procediments adequats per a l'exercici de la seua tasca supervisora, administrativa, orientadora i pedagògica.   
  
1.10. Actualització professional. L'actualització permanent de les seues competències professionals forma part del treball dels inspectors d'Educació, per la qual cosa hauran de disposar de les condicions laborals que permeten esta formació.   
  
2) Bones pràctiques en les relacions professionals  
2.1) Amb les administracions  
2.1.1. Lleialtat administrativa. Els inspectors d'Educació, en l'exercici de les seues funcions, actuaran amb fidelitat, sinceritat i confiança amb l'administració, els seus càrrecs administratius, les seues directrius i les seues normes.  
2.1.2. Col·laboració administrativa. Col·laboraran, diligentment i lleialment, amb totes les administracions -local, autonòmica o nacional- quan esta col·laboració els siga requerida en l'àmbit de les seues competències.  
2.1.3. Imparcialitat administrativa. S'abstindran d'utilitzar les prerrogatives del seu càrrec per a influir en l'acceleració de tràmits, quan esta influència atenga interessos particulars propis, perjudique terceres persones o no estiga justificada legalment.  
2.1.4. Celeritat administrativa. Els inspectors d'Educació resoldran amb diligència i dins dels terminis establits els expedients que se'ls encomanen, i desenrotllaran amb la mateixa diligència els procediments de la seua competència.  
2.1.5. Sigil administratiu. Seran discrets respecte de la informació que obtinguen en l'exercici de les seues funcions, i no la utilitzaran per a atendre els seus propis interessos o quan perjudique altres persones o els interessos públics.   
2.1.6. Jerarquia administrativa. Els inspectors d'Educació compliran, de bona fe i en tots els seus punts, les indicacions i òrdens dels seus superiors administratius, sempre que estes siguen legítimes i no excedisquen les seues competències. Així mateix demanaran, si és el cas, dels seus superiors els aclariments que respecte d'això siguen necessaris per a atendre els seus requeriments.   
2.1.7. Iniciativa de millora. Formularan totes les propostes de millora dels procediments i dels programes de la Inspecció d'Educació, que consideren oportú desenrotllar.  
2.1.8. Probitat. Utilitzaran la seua autoritat, la informació i els mitjans informàtics i administratius posats a la seua disposició, tan sols per a les tasques professionals que els corresponguen.  
2.1.9. Informes rigorosos. Els inspectors d'Educació emetran informes complets, precisos, sintètics, redactats de manera que siguen intel·ligibles per als seus destinataris, amb argumentació i suport normatiu suficient, i amb expressió dels seus límits. En la redacció dels seus informes, els inspectors d'Educació seran summament cuidadosos, i evitaran consideracions i valoracions que suposen l'adjudicació, encara que siga tàcita, d'etiquetes devaluadores i discriminatòries.   
  
2.2) Amb els agents educatius  
- Amb la direcció dels centres  
2.2.1. Respecte a l'autonomia dels centres. Els inspectors d'Educació mostraran el màxim respecte a l'autonomia pedagògica i organitzativa dels centres i dels docents.   
2.2.2. Millora de la convivència. Recolzaran i assessoraran els centres en la millora contínua de la convivència i contribuiran resoludament a la resolució dels conflictes, promovent el compliment dels deures i el respecte dels drets que establix i reconeix respectivament el Decret 39/2008, de la Conselleria d'Educació.   
2.2.3. Millora de la qualitat educativa. Els inspectors d'Educació impulsaran en els centres els programes de millora contínua, sobre la base d'un mesurament periòdic d'indicadors del rendiment acadèmic i educatiu en relació amb els objectius establits, i igualment sobre la base d'un diagnòstic de les causes de les deficiències observades; i assessoraran i guiaran el disseny i el desenrotllament posterior del nou programa de consecució d'estos objectius.   
  
- Amb pares i mares  
2.2.4. Informació i accessibilitat. Els inspectors d'Educació informaran els pares que requerisquen els seus servicis en l'àmbit de la seua competència, sobre aquelles matèries o assumptes que els corresponga conéixer, i els facilitaran l'exercici dels seus drets com a usuaris del sistema educatiu i els requeriran, si és el cas, el compliment de les seues obligacions. De la mateixa manera, informaran els pares, en els centres de la seua competència, dels procediments per a accedir als seus servicis professionals i de l'abast d'estos.   
2.2.5. Ús de llengües cooficials. Facilitaran l'atenció als pares en qualsevol de les llengües cooficials de la Comunitat Valenciana.  
2.2.6. Cooperació família-centre. Recolzaran i assessoraran els centres en les seues iniciatives per a millorar la cooperació de les famílies així com en la resolució dels conflictes que puguen produir-se entre famílies i centre educatiu.  
  
- Amb l'alumnat  
2.2.7. Coneixement de l'alumnat. Els inspectors d'Educació hauran de poder informar-se i informar en qualsevol moment sobre la situació educativa -rendiment acadèmic i educatiu- de qualsevol alumne dels centres de la seua competència, quan es requerisca per a la comesa de les seues funcions.  
2.2.8. Assessorament en els processos educatius dels alumnes. Els inspectors podran assessorar sobre els procediments educatius i didàctics més adequats per a la superació de qualsevol deficiència en el rendiment educatiu dels alumnes dels centres de la seua competència, sense detriment de les funcions d'altres servicis específics, dels quals podrà requerir col·laboració, assessorament i informació o, si és el cas, actuació d'ofici.  
2.2.9. Seguiment de l'alumnat. Els inspectors controlaran que les mesures educatives específiques que s'apliquen als alumnes que presenten problemes educatius rellevants aconseguixen els objectius que estes mesures van proposar.   
  
2.3) Amb la societat  
2.3.1. Atenció al ciutadà. Els inspectors d'Educació tractaran amb atenció, deferència i respecte els ciutadans que requerisquen els seus servicis dins de l'àmbit de les seues competències, i els informarà dels seus drets i obligacions sense interferir en les funcions d'atenció i informació que duguen a terme altres servicis de l'administració.  
2.3.2. Respecte a la intimitat. Els inspectors d'Educació respectaran escrupolosament la intimitat de les persones a qui atenguen.  
2.3.3. Responsabilitat sobre els béns públics. Utilitzaran els mitjans i béns posats a la seua disposició per l'administració, tan sols per a l'exercici de les seues funcions administratives, i vetlaran per la seua conservació.  
2.3.4. Preservació de la imatge administrativa. Els inspectors d'Educació faran patent el seu càrrec tan sols per a l'exercici de les competències administratives que se'ls atribuïxen legalment, i no comprometeran, en cap cas, el prestigi administratiu d'este càrrec en actuacions que excedisquen les esmentades competències, excepte quan estes tinguen un clar sentit social o cívic com a campanyes d'informació a la població amb fins sanitaris, laborals, educatius i culturals, i sempre amb l'autorització dels seus superiors administratius.   
2.3.5. Col·laboració científica. Podran col·laborar en investigacions comunicant el seu saber pedagogicoadministratiu o intercedint en el desenrotllament d'estes i, en tot cas, tindran l'autorització dels seus superiors administratius.   
2.4) Amb els companys de professió  
2.4.1. Discreció professional. Els inspectors d'Educació evitaran comentaris que menyscaben el prestigi dels seus col·legues, dels seus superiors jeràrquics o d'altres professionals de l'educació a qui coneguen per raó del seu càrrec, o al·lusions a les circumstàncies personals d'aquells.  
2.4.2. Col·laboració lleial. Els inspectors d'Educació seran deferents amb els seus col·legues, els prestaran la seua ajuda en les dificultats que eventualment se'ls puguen presentar i acceptaran la col·laboració dels seus col·legues quan la situació ho requerisca.   
2.4.3. Respecte a la pròpia competència. S'abstindran d'entrar en els assumptes que tramiten o desenrotllen altres col·legues, excepte en cas que s'indique reglamentàriament o siga necessari per circumstàncies sobrevingudes, i sempre amb l'autorització dels seus superiors administratius.   
2.4.4. Responsabilitat en l'ús de la informació. Els inspectors d'Educació custodiaran els informes que emeten i els documents i informació que demanen, de manera que se'n garantisca la seua confidencialitat, dins dels límits que establix la normativa legal.  
2.4.5. Treball en equip. Els inspectors d'Educació estaran en disposició de treballar en equip en tot moment, i especialment en el desenrotllament de les actuacions que es decidisquen en les reunions de coordinació de circumscripció. Esta disposició permetrà unificar criteris per al disseny i desenrotllament de les actuacions relatives als centres corresponents. Este treball en equip perseguirà l'establiment de criteris tècnics de treball que permeten una actuació eficient en cada circumscripció territorial.   
2.4.6. Coordinació d'actuacions. La Inspecció d'Educació dissenyarà els seus programes i ordenarà les actuacions dels inspectors sota criteris d'unitat d'acció i d'objectius, a fi de donar més abast i eficàcia a estes actuacions i programes.